**Κως, 01 Αυγούστου 2018**

**ΕΧΟΥΜΕ ΠΟΛΛΕΣ ΔΙΑΦΟΡΕΣ ΜΕ ΤΗΝ κ. ΡΟΥΦΑ. ΜΙΑ ΑΠΟ ΑΥΤΕΣ ΕΙΝΑΙ ΣΤΗΝ ΕΝΝΟΙΑ ΤΗΣ ΑΙΣΘΗΤΙΚΗΣ**

H νέα πλατεία 7ης Μαρτίου και το γλυπτό του “Ταξιδευτή” αποτελούν πλέον σημείο αναφοράς για την Κω.

Η πόλη αλλάζει εικόνα, και γίνεται πιο σύγχρονη, πιο όμορφη, πιο Ευρωπαία, με έργα.

Ήταν απολύτως προβλέψιμη και αναμενόμενη η αντίδραση αυτών που παγίως δεν ενδιαφέρονται για την πρόοδο του τόπου, να περιορίζονται σε μίζερη και άθλια λασπολογία κατά παντός, σπιλώνοντας υπολήψεις, και χωρίς να αναλογίζονται τις επιπτώσεις των πράξεων και των λόγων τους. Αναφέρομαι στην κατ΄επίφαση πλέον παράταξη του “Οράματος” που θολωμένη πλέον μέσα από την στείρα αντιπολιτευτική της τακτική, το μόνο όραμα και αυτοσκοπός που της έχει απομείνει είναι η κατάκτηση της εξουσίας, απαξιώνοντας κάθε έργο που μέρα με τη μέρα γίνεται σε αυτό τον ευλογημένο τόπο, απέναντι σε αντίξοες συνθήκες και πρωτόγνωρες οικονομικές για όλους μας συγκυρίες.

Ευτυχώς όμως είναι μόνοι τους, μια μειοψηφία, σκιές μιας παρωχημένης και καταδικασμένης σε θλιβερό τέλος πολιτικής.

Αποδείχθηκε και από την παρέμβαση του πρώην ηγετικού στελέχους της πρώην δημοτικής αρχής του Οράματος, του κ. Νικηταρά, που αναγνώρισε το υψηλό αισθητικό αποτέλεσμα αλλά και το θετικό πρόσημο για το νησί μας από τη σύνθεση του γλυπτού.

Οι μόνοι που εθελοτυφλούν μπροστά σε αυτό το αισθητικό αποτέλεσμα είναι η κ. Ρούφα και τα μετρημένα στα δάχτυλα στελέχη της, οι οποίοι αναφέρονται σε παρανομίες με μοναδικά αποδεικτικά στοιχεία τις δικές τους εικασίες και τα φανταστικά σενάρια διεξαγωγής του διαγωνισμού που κατά πάσα πιθανότητα έχουν αφετηρία τις δικές τους προσφιλείς (κατά τη διάρκεια της δική τους θητείας) τακτικές δημοσίων προμηθειών. Τους προκαλούμε να οδηγήσουν την υπόθεση στον εισαγγελέα και εκεί να είναι σίγουροι ότι θα κλάψει ο κάθε πικραμένος.

Όσο για τη δημιουργό του γλυπτού θα πρέπει να κοκκινίζουν και μόνο που ψελλίζουν το όνομά της. Είναι τιμή μας να έχουμε στο ενεργητικό μας ένα έργο της κ. Κοροβέση, η αξία της οποίας είναι πανελλαδικώς και όχι μόνο αναγνωρισμένη με πάμπολλα έργα σε ολόκληρη την επικράτεια.

Τους έβαλε όμως στη θέση τους ο κ. Νικηταράς.

Για να συνοψίσουμε:

-Το έργο της πλατείας αλλάζει και αναβαθμίζει την εικόνα ολόκληρης της περιοχής. Είναι ένα έργο της δημοτικής αρχής Κυρίτση.

-Η σύνθεση, που προέκυψε μέσα από τη διενέργεια πανελλήνιου καλλιτεχνικού διαγωνισμού, παράγει πλέον το αισθητικό αποτέλεσμα που προσδοκούσαμε, την αύρα του νέου και προκαλεί μόνο θετικά σχόλια. Μετατρέπεται σε σημείο αναφοράς για το νησί.

Έχουμε πολλές διαφορές με την κ. Ρούφα και μία από αυτές είναι η διαφορά στην έννοια της αισθητικής. Την ίδια διαφορά έχει και ο κ. Νικηταράς με την κ. Ρούφα όπως αποδεικνύεται και για αυτό φρόντισε να απομακρυνθεί εγκαίρως.

Αριστοτέλης Πατούρης

Δημοτικός Σύμβουλος Κω